《悼琉球国官生梁允治金型》
清代·潘相

咄咄两官生，久米名家子。生长海天南，相隔万余里。

北学入成均，见我咍咍喜。如何两月余，相继而至此。

金生积瘵痨，初见愁难恃。梁生敏且强，勇欲追前美。

堆架洛闽书，鞭辟惟近里。手著已等身，质问忘移晷。

暇日多清吟，慨慷摩盛轨。更老顾之欢，叮咛细磨砥。

岂意命俱乖，一病长不起。天子恤远人，后先赐恩旨。

葬之利禅庵，厥茔亦修理。锡之养母金，高堂供滫瀡。

两生素心人，存没总相倚。九泉更奚尤，得兹亦幸矣。

嗟余何所缘，挟册来槐市。骑驴六七年，有如萍泛水。

值生四人来，遴师慎择使。相逢喜盍簪，意气谐商徵。

谁知欢聚场，忽成忧患垒。人生天地间，合离各有以。

况与异国人，结契宁漫尔。先笑后号咷，毋乃太遄驶。

独坐不能眠，侧听魂在几。叹息遂成诗，感念何时止。

作者简介：（1713—1790）湖南安乡人，字润章，号经峰。乾隆二十八年进士。历官昆阳知州。任职国子监时，著有《琉球入学见闻录》。另有《矕文书屋集略》。